Af hverju heitir fjallið Laki , sem Lakagígar eru nefndir eftir ? Örnefni með nafnliðnum laki kemur fyrir á nokkrum stöðum á Íslandi . Lakahnúkar og Lakadalur eru til dæmis á Hellisheiði , Lakafjöll eru norðan við Víðidalsfjöll fyrir austan Jökulsá á Fjöllum og stakir Lakar eru á fleiri stöðum á landinu . Þekktastur allra Laka og jafnvel frægur að endemum er þó Laki á Síðumannaafrétti í Vestur-Skaftafellssýslu . Við hann eru kenndir Lakagígar sem urðu til í Skaftáráeldum á síðari hluta 18. aldar . Laki er móbergsfjall og stendur í miðri gígaröðinni en er eldri en þeir eins og sést á því að gossprungan gengur þvert í gegnum fjallið . Laki á Síðumannaafrétti í Vestur-Skaftafellssýslu . Örnefnið er að vissu leyti torkennilegt nútímafólki sem ekki er vant að fást við innyfli húsdýra í sláturtíð . Jórturdýr eins og kindur og kýr , og raunar einnig hreindýr og gíraffar , hafa fjórskiptan maga sem annast meltingu og niðurbrot fæðunnar . Þegar vélindanu sleppir tekur við vömbin sjálf , þá keppurinn , síðan lakinn og loks vinstrið . Það sem einkennir lakann , hinn þriðja af fjórum magahólfum jórturdýra , eru fellingar hans og það eru einmitt þær sem ætla má að vísað sé til þegar örnefni eru kennd við laka . Myndin er fengin úr líffærafræðibók húsdýra frá 1914 og sýnir laka úr jórturdýrinu uxa . Það sem einkennir lakann , hinn þriðja af fjórum magahólfum jórturdýra , eru fellingar hans og það eru einmitt þær sem ætla má að vísað sé til þegar örnefni eru kennd við laka . Örnefni sem hafa að geyma nafnhlutann laka eru þá með einkennandi fellingar og hafa minnt fólk á matarkeppinn .